乘興遊鄧季明園池邀志宏同會再賦陳園韻
作者：李綱
朝代：宋

paragraphs: 幽人築小圃，自樂不知老。
聞名雖已熟，相見苦不早。
忘懷傾盖間，什我羈旅惱。
春風入芳林，乘興聊一討。
嘉葩寒未開，美木晴更好。
飄零桃與杏，殘紅委煙草。
急令招小阮，談笑款清抱。
披襟步方池，散策窮遠島。
翛然適我情，忘此歸志浩。
人生暫寄身，寵辱何足道。
舐痔得車多，未可驕黄槁。
一杯且相属，起舞不須翿。
文楸響玉子，更試兵家擣。
羸形乍泉漲，猛勢驚電掃。
應憐客素癡，屢勸罰觥倒。
歸待月華生，清光滿春昊。